**SEKMADIENIO SKAITINIAI**

LITAUISK søndagsblad

 **22. ALMINNELIG SØNDAG**

**XXII EILINIS SEKMADIENIS (B/\_ABC)**

**Pirmasis skaitinys Įst 4, 1–2. 6–8. Skaitinys iš Pakartoto Įstatymo knygos.**

Mozė kalbėjo tautai: „Dabar tad, Izraeli, klausyk įstatų ir įsakų, kuri aš jus mokau laikytis, kad išliktumėte gyvi įeiti ir paveldėti kraštą, kurį Viešpats, jūsų protėvių Dievas, duoda jums. Nepridėkite nieko prie to, ką įsakau jums, ir neatimkite nieko iš to, bet laikykitės Viešpaties, jūsų Dievo, įsakymų, kuriuos jums nustatau. Laikykitės jų, juos vykdydami, nes tai parodys tautoms jūsų išmintį ir protingumą. Girdėdami apie visus šiuos įstatus, jie sakys: ‘Iš tikr jų išmintingi ir protingi yra žmonės šios didelės tautos!’ Kokia kita didelė tauta turi taip arti savęs esantį dievą, kaip yra Viešpats, mūsų Dievas, kada tik mes jo šaukiamės? Ir kokia kita didelė tauta turi įstatus ir įsakus taip teisius, kaip šis mokymas, kurį aš jums duodu?“ **Tai Dievo žodis.**

**Atliepiamoji psalmė Ps 14 (15), 2–3ab. 3cd–4ab. 5 (P.: 1a)**

**P. Viešpatie, kas gali svečiuotis tavoj Palapinėj?**

Tasai, kas nesuteptas pikto, \* elgias teisingai;

iš grynos širdies kalba tiesą. \* Kas liežuviu nešmeižia nė vieno. – P.

Nieko pikta nedaro bičiuliui \* ir neužgaulioja kaimyno.

Kas Dievo atmestąjį nenaudėliu laiko, \* o Viešpaties bijančius gerbia. – P.

Kas be palūkanų skolina \* ir nepaperkamas liudyti prieš nekaltą.

Kas šitaip elgias, \* tas bus saugus per amžius. – P.

**Antrasis skaitinys Jok 1, 17–18. 21b–22. 27. Būkite žodžio vykdytojai. Skaitinys iš šventojo apaštalo Jokūbo laiško.**

Mano mylimi broliai ir seserys! Kiekvienas geras davinys ir kiekviena tobula dovana ateina iš aukštybių, nužengia nuo šviesybių Tėvo, kuriame nėra jokių atmainų ir jokių sambrėškų. Savo valia jis pagimdė mus tiesos žodžiu, kad būtume tarsi jo kūrinių pirmenos. Su romumu priimkite įdiegtąjį žodį, kuris gali išgelbėti jūsų sielas. Būkite žodžio vykdytojai, o ne vien klausytojai, apgaudinėjantys patys save. Tyras ir nesuteptas maldingumas Dievo, mūsų Tėvo, akyse yra: šelpti našlaičius ir našles jų sielvarte ir sergėti save nesuterštą šiuo pasauliu. **Tai Dievo žodis.**

**Posmelis prieš Evangeliją Jok 1, 18**

P. Aleliuja. – Tėvas savo valia pagimdė mus tiesos žodžiu, kad būtume tarsi jo kūrinių pirmenos. – P. Aleliuja.

**Evangelija Mk 7, 1–8. 14–15. 21–23. ✠ Iš šventosios Evangelijos pagal Morkų.**

Anuo metu pas Jėzų susirinko fariziejų ir keli Rašto aiškintojai, atvykę iš Jeruzalės. Jie pamato kai kuriuos jo mokinius, valgančius suterštomis (tai yra nemazgotomis) rankomis. Mat fariziejai ir visi žydai pagal prosenių paprotį valgo tik rūpestingai nusiplovę rankas. Taip pat sugrįžę iš turgaus, jie nevalgo neapsiplovę. Be to, yra dar daug nuostatų, kurių jie laikosi sekdami papročiu, pavyzdžiui, taurių, puodelių bei varinių indų plovimo. Taigi fariziejai ir Rašto aiškintojai jį klausia: „Kodėl tavo mokiniai nesilaiko prosenių papročio ir valgo suterštomis rankomis?“ Jis atsako jiems: „Gerai apie jus, veidmainius, pranašavo Izaijas, kaip parašyta: Ši tauta šlovina mane lūpomis, bet jos širdis toli nuo manęs. Veltui jie mane garbina, mokydami žmonių išgalvotų priesakų. Apleidę Dievo įsakymą, jūs įsikibę laikotės žmonių papročių.“ Ir vėl sušaukęs minią, Jėzus kalbėjo: „Paklausykite manęs visi ir supraskite: nėra nieko, kas, iš lauko įėjęs į žmogų, galėtų jį sutepti. Žmogų sutepa vien tai, kas iš žmogaus išeina.“ Iš vidaus, iš žmonių širdies, išeina pikti sumanymai, paleistuvystės, vagystės, žmogžudystės, svetimavimai, godumas, suktybės, klasta, begėdystės, pavydas, šmeižtai, puikybė, neišmanymas. Visos tos blogybės išeina iš vidaus ir suteršia žmogų.“ **Tai Viešpaties žodis.**